32003D0185
L 071/28
JURNALUL OFÍCIAL AL UNIUNII EUROPENE
DECIZIA COMISIEI
din 14 martie 2003
de acordare a unor zile suplimentare de absență din port pentru statele membre, în conformitate cu anexa XVII la Regulamentul (CE) nr. 2341/2002 al Consiliului
[notificată cu numărul C(2003) 762]
(Text cu relevanță pentru SEE)
(2003/185/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2341/2002 al Consiliului din 20 decembrie 2002 de stabilire a oportunităților de pescuit și a condițiilor asociate pentru anumite rezerve de pește și grupuri de rezerve de pește, aplicabile în apele comunitare și, pentru navele comunitare, în apele în care se aplică limite de captură (1), în special anexa XVII alineatul (6),
întrucât:
(1)
Alineatul (6) litera (a) din anexa XVII la Regulamentul (CE) nr. 2341/2002 specifică numărul de zile în care anumite nave de pescuit comunitare pot fi absente din porturi, în zonele geografice definite la alineatul (2) din anexă, de la 1 februarie 2003 până la 31 decembrie 2003.
(2)
Alineatul (6) litera (b) din anexa XVII la Regulamentul (CE) nr. 2341/2002 prevede posibilitatea acordării de către Comisie a unor zile suplimentare de absență din port pentru statele membre, astfel încât navele în cauză să compenseze timpul de navigare între porturile de origine și zonele de pescuit și să se adapteze sistemului de gestionare a efortului nou introdus.
(3)
Zilele prevăzute la alineatul (6) litera (a) din anexa XVII la Regulamentul (CE) nr. 2341/2002 sunt suficiente pentru a permite navelor care folosesc alte unelte decât cele menționate la alineatul (4) litera (a) din anexă să pescuiască cantitatea de cod pe care sunt autorizate să o pescuiască în anul 2003.
(4)
Navele care folosesc uneltele menționate la alineatul (4) litera (a) din anexa XVII la Regulamentul (CE) 2341/2002 au la bord, în mod obișnuit, diferite tipuri de unelte. În conformitate cu alineatul (7) din anexa XVII la Regulamentul (CE) nr. 2341/2002, această practică nu este autorizată pentru navele care menționate de anexă. Această normă conduce la necesitatea ca navele în cauză să beneficieze de zile suplimentare pentru a se adapta la noul sistem, astfel încât să poată reveni în port pentru a-și schimba uneltele, atunci când este necesar. În acest scop, se consideră că două zile suplimentare sunt suficiente.
(5)
Fiecare stat membru se poate confrunta cu probleme similare în legătură cu adaptarea la sistemul de gestionare a efortului nou introdus.
(6)
Alineatul (6) litera (c) din anexa XVII la Regulamentul (CE) nr. 2341/2002 prevede posibilitatea acordării de către Comisie a unor zile suplimentare de absență din port statelor membre, pentru navele care au la bord uneltele menționate la alineatul (4) litera (a) din anexa XVII la Regulamentul (CE) nr. 2341/2002, ca recunoaștere a rezultatelor obținute sau estimate în dezafectarea navelor de pescuit în 2002 și 2003.
(7)
Danemarca și Regatul Unit au furnizat datele privind dezafectarea acestor nave de pescuit în 2002 și o descriere a intențiilor lor de a dezafecta astfel de nave de pescuit în 2003.
(8)
Este necesară adoptarea unei decizii a Comisiei privind acordarea de zile suplimentare pe mare pentru navele care au la bord uneltele de pescuit menționate la alineatul (4) litera (a) din anexa XVII la Regulamentul (CE) nr. 2341/2002,
ADOPTĂ PREZENTA DECIZIE:
Articolul 1
În conformitate cu alineatul (6) litera (b) din anexa XVII la Regulamentul (CE) nr. 2341/2002, statele membre pot acorda maximum două zile suplimentare de absență din port, pe lună calendaristică, pentru fiecare vas care are la bord uneltele menționate la alineatul (4) litera (a) din anexa respectivă.
Articolul 2
Numărul maxim de zile suplimentare care pot fi acordate în fiecare lună calendaristică, în conformitate cu alineatul (6) litera (c) din anexa XVII la Regulamentul (CE) nr. 2341/2002, este următorul:
(a)
Danemarca: două zile;
(b)
Regatul Unit: patru zile.
Articolul 3
Numărul zilelor suplimentare acordate în temeiul articolelor 1 și 2 se poate cumula.
Articolul 4
Prezenta decizie se adresează statelor membre.
Adoptată la Bruxelles, 14 martie 2003.